**Philippe Montanier** (s. 15. marraskuuta 1964) on ranskalainen jalkapallovalmentaja ja entinen maalivahti.

Ura pelaajana
-------------

Montanier aloitti maalivahtiuransa Pacy-sur-Euren juniorijoukkueessa 1970-luvulla. 1980 hän liittyi ALM Evreux'n juniorijoukkueeseen, josta 1984 ammattilaiseksi SM Caeniin. Caenissa Montanier taisteli ykkösmaalivahdin paikasta Michel Bensoussan'n kanssa, mutta jäi hänen varjoonsa. Bensoussan'n jätettyä seuran 1989 nousi Montanier ykkösmaalivahdiksi. Hyvät otteet poikivat kaudeksi 1990–1991 sopimuksen FC Nantes Atlantiqueen, jossa hän pelasi kuitenkin vain seitsemän ottelua.

Palattuaan Caeniin Montanier vartioi seuran maalia kolmen kauden ajan, kunnes siirtyi Toulouseen 1994. Hän pelasi uransa viimeiset kaudet Division 2:ssa. Kaudeksi 1999–2000 hän siirtyi vielä AS Saint-Étienneen, mutta jäi Jérémie Janot'n varjoon ja lopetti uransa 35-vuotiaana kauden 1999–2000 jälkeen.

### Meriitit pelaajana

* Division 2
	+ Hopeaa: 1988, 1997

Ura valmentajana
----------------

Montanier aloitti valmennusuransa Robert Nouzaret'n apulaisvalmentajana SM Caenissa kesällä 2000. Hän seurasi kokenutta valmentajaa myös Toulouseen ja SC Bastiaan. Norsunluurannikon maajoukkuetta kaksikko alkoi valmentaa vuonna 2002. 

Päävalmentajadebyyttinsä hän teki amatööriseura US Boulognessa heinäkuussa 2004. Piskuisessa pohjoisranskalaisseurassa Montanier nousi lopullisesti ranskalaisten tietoisuuteen valmentajana. Debyyttikaudellaan hän johdatti Boulognen amatöörisarja CFA:n mestariksi. Kaudella 2006–2007 seura juhli jo nousua Ligue 2:een sijoituttuaan Nationalissa toiseksi.

Kaudella 2008–2009 loistavat esitykset jatkuivat ja Boulogne yllätti kaikki sijoittumalla Ligue 2:ssa kolmanneksi ja nousemalla ensikertaa seuran historiassa pääsarjatasolle. Kauden jälkeen Montanier palkittiin Ligue 2:den vuoden parhaana valmentajana. 

Montanier jätti yllättäen Boulognen kauden jälkeen ja siirtyi Valenciennes FC:n päävalmentajaksi.  Menestys debyyttikaudella uudessa seurassa oli olosuhteisiin nähden hyvää ja VAFC sijoittui liigassa kymmenenneksi, mikä oli seuran paras pääsarjasijoitus 30 vuoteen. Kausi 2010/11 ei sujunut yhtä hyvin, mutta lopulta VAFC onnistui säilyttämään sarjapaikkansa ja sijoittui tasaisessa liigassa sijalle 12. 

Kesäkuussa 2011 Montanier jätti VAFC:n ja siirtyi Espanjan pääsarjassa pelaavan Real Sociedadin päävalmentajaksi.  Ranskalaisen debyyttikausi baskiseurassa päättyi keskikastiin Sociedadin ollessa liigassa 12:ta. Kaudella 2012/13 joukkue pelasi loistavasti ja taisteli kärjen takana eurokentille oikeuttavista sijoista. Toukokuun puolivälissä 2013 Montanier ilmoitti loistavasta menestyksestä huolimatta jättävänsä Sociedadin kauden jälkeen.  Pian ilmoituksensa jälkeen hänen ilmoitettiin siirtyvän kauden jälkeen Stade Rennais'n päävalmentajaksi.  Sociedadin kausi päättyi lopulta neljänteen sijaan, mikä oli seuran paras sijoitus sitten kauden 2001/02 kakkossijan.

Montanierin debyyttikausi Rennes'ssä oli odotuksia vaisumpi ja joukkue jäi liigassa vasta sijalle 12. Coupe de Francessa tuli kuitenkin menestystä, kun Rennes raivasi tiensä finaaliin. Seuran ensimmäinen cup-voitto yli 40 vuoteen jäi kuitenkin haaveeksi, kun En Avant de Guingamp voitti Rennes'n finaalissa 2–0.  Kaudella 2014/15 Rennes jäi jälleen kauas eurokentille oikeuttavista sijoituksista ollen liigassa 9:s. Kaudella 2015/16 liigassa ylemmässä keskikastissa viihtynyt Rennes pelasi kohtuullisesti, mutta lukuisat tasapelit verottivat joukkueen pistesaalista. Paineet Montanieria kohtaan kasvoivat eritoten heikkojen kotiottelutulosten vuoksi. Lopulta hänen kohtalokseen koitui putoaminen Coupe de Francesta FC Bourg-Péronnas'ta vastaan ja hän sai potkut tammikuussa 2016.

Kesäkuussa 2016 Montanier teki kaksivuotisen sopimuksen Englannin Mestaruussarjassa pelaavan Nottingham Forestin kanssa. Perinteisen seuran kausi Mestaruussarjassa sujui Montanierin alaisuudessa murheellisesti. Joukkue vajosi joulukuun puolivälin jälkeen tappiokierteeseen ja keräsi vain kaksi pistettä seitsemästä pelaamastaan ottelusta. Tappioputken myötä Forestin seurajohto erotti Montanierin tammikuun puolivälissä 2017.

Toukokuun lopulla 2018 Montanier allekirjoitti kaksivuotisen sopimuksen Ligue 2:ssa pelaavan RC Lensin kanssa. Montanierin johdolla nousua tavoitellut Lens jäi kaudella 2018/19 viidenneksi, eikä noussut takaisin pääsarjaan. Kaudella 2019/20 Lens taisteli jopa sarjan mestaruudesta, mutta heikentyneiden tulosten myötä seurajohto erotti hänet helmikuussa 2020.

Kesäkuussa 2020 Montanierista tuli Belgian liigan Standard Liègen päävalmentaja. Hän sai potkut joulukuussa 2020, kun Standard Liège oli liigassa vasta sijalla 11.

Kesäkuussa 2021 Montanier allekirjoitti kaksivuotisen sopimuksen Toulousen kanssa. Montanier luotsasi seuran debyyttikaudellaan 2021/22 Ligue 2:n mestaruuteen ja joukkue nousi takaisin Ranskan liigaan. Kaudella 2022/23 Toulouse voitti Montanierin alaisuudessa seurahistoriansa ensimmäisen Ranskan cupin mestaruuden, kun FC Nantes kaatui finaalissa 5–1. Menestyksekkäästä kaudesta huolimatta Toulouse ei jatkanut Montanierin sopimusta kauden 2022/23 jälkeen.

### Meriitit valmentajana

* Coupe de France: 2023
	+ Hopeaa: 2014
* Ligue 2: 2022
	+ Pronssia: 2009
* National
	+ Hopeaa: 2007
* Ranskan amatöörimestaruus: 2005
* UNFP:n vuoden valmentaja Ligue 2:ssa: 2009

Lähteet
-------

1. ↑  Les Nordistes honorés
2. ↑  LA SURPRISE MONTANIER (Arkistoitu – Internet Archive)
3. ↑  VA TRIUMPH AS DUO SURVIVE
4. ↑  Valenciennes announce Philippe Montanier will leave to take over at Real Sociedad
5. ↑  Montanier va quitter la Real Sociedad
6. ↑  Montanier nouvel entraîneur
7. ↑  Coupe de France : Guingamp renouvelle l'exploit face à Rennes (2–0)
8. ↑  Rennes sack Philippe Montanier and bring in Rolland Courbis as manager
9. ↑  Nottingham Forest appoint Philippe Montanier as new head coach
10. ↑  Nottingham Forest sack manager Philippe Montanier
11. ↑  PHILIPPE MONTANIER NOUVEL ENTRAÎNEUR DE LENS
12. ↑  Lens separates from Montanier
13. ↑  Standard names Philippe Montanier as its new coach
14. ↑  Het kon niet blijven duren: Standard zet Montanier op straat na reeks slechte resultaten
15. ↑  Philippe Montanier est le nouvel entraîneur du Toulouse Football Club
16. ↑  Toulouse return to Ligue 1 after two years away
17. ↑  Toulouse wins French Cup: Football reigns supreme in land of rugby for first time in 66 years
18. ↑  TFC: Carles Martinez Novell replaces Philippe Montanier

Aiheesta muualla
----------------

* Kuvia tai muita tiedostoja aiheesta **Philippe Montanier** Wikimedia Commonsissa

|  |  |  |
| --- | --- | --- |
| Edeltäjä:**Jean-Marc Nobilo** | **UNFP:n Vuoden valmentaja Ligue 2:ssä**2009 | Seuraaja:**Alex Dupont** |

|  |  |  |
| --- | --- | --- |
| Edeltäjä:**Antoine Kombouaré** | **Valenciennes FC:n päävalmentaja**2009–2011 | Seuraaja:**Daniel Sanchez** |

|  |  |  |
| --- | --- | --- |
| Edeltäjä:**Martín Lasarte** | **Real Sociedadin päävalmentaja**2011–2013 | Seuraaja:**Jagoba Arrasate** |

|  |  |  |
| --- | --- | --- |
| Edeltäjä:**Frédéric Antonetti** | **Stade Rennais'n päävalmentaja**2013–1/2016 | Seuraaja:**Rolland Courbis** |

|  |  |  |
| --- | --- | --- |
| Edeltäjä:**Dougie Freedman** | **Nottingham Forestin päävalmentaja**2016–1/2017 | Seuraaja:**Mark Warburton** |

|  |  |  |
| --- | --- | --- |
| Edeltäjä:**Éric Sikora** | **RC Lensin päävalmentaja**2018–2/2020 | Seuraaja:**Franck Haise** |

|  |  |  |
| --- | --- | --- |
| Edeltäjä:**Michel Preud’homme** | **Standard Liègen päävalmentaja**6–12/2020 | Seuraaja:**Mbaye Leye** |

|  |  |  |
| --- | --- | --- |
| Edeltäjä:**Patrice Garande** | **Toulousen päävalmentaja**2021–2023 | Seuraaja:**Carles Martinez Novell** |